31 000 Gautengse leerders steeds sonder plek(Argieffoto) Die Gautengse departement van onderwys kon die afgelope drie dae net meer as 4 000 van die 35 000 leerders plaas wat die afgelope naweek nog nie geweet het waar hulle volgende jaar gaan skoolgaan nie. Dít nadat ouers Sondag tydens ŉ mediakonferensie hand en mond belowe is dat alle leerders teen Woensdag geplaas sou wees. “Ons wil ouers groot om verskoning vra vir die ongerief,” het die departement intussen gesê. Die DA is egter nie tevrede met dié verskoning nie. “’n Totaal van 31 549 leerders wat betyds vir gr. 1 en 8 vir die 2023 akademiese jaar aansoek gedoen het, is tot op hede nie geplaas nie omdat die departement weer eens sy plasingsperdatum misgeloop het,” sê Khume Ramulifho, die DA se woordvoerder vir onderwys. Die departement voer onder meer aan dat “aansoeke met onvolledige dokumente” die rede daarvoor is dat hierdie leerders nie betyds geplaas kon word nie. “Dit is egter die departement se manier om die probleme met sy aanlyn toelatingstelsel en sy onbevoegdheid te verdoesel,” sê Ramulifho. “Die DA het die departement gewaarsku dat hy nie die sperdatum vir plasing gaan haal indien hy nie die aanlyn toelatingsproses in April reeds oopstel nie, maar hy [die departement] wou nie luister nie.” Ramulifho sê dié voorstel sou verseker het dat die skole en die skoolbeheerliggame die geleentheid gegun word om hul kapasiteit na te gaan en met die departement te konsulteer oor bykomende hulpbronne. Die departement hou egter vol skole in “hoëdrukgebiede” wat hoë volume aansoeke ontvang het maar nie die kapasiteit het om alle leerders te akkommodeer nie, is die probleem. Die departement is nou van plan om kapasiteit by alle geïdentifiseerde hoëdrukskole te verhoog deur mobiele eenhede te verskaf wat voor die aanvang van die 2023 akademiese jaar by die betrokke skole afgelewer sal word. “Ons het ook ons oordragplasingstelsel versterk, wat beteken dat sommige leerders wat weens kapasiteitsbeperkings nie by hul voorkeurskole geplaas kon word nie, na skole met beskikbare ruimte oorgeplaas sal word,” sê Matome Chiloane, Gautengse LUR vir onderwys. Argieffoto (Foto: coyot/Pixabay) Ramulifho sê egter die vertraging het ŉ negatiewe impak op ouers en voogde wat vir die komende skooljaar moet begroot, skryfbehoeftes en skooldrag moet aankoop en vervoerreëlings vir hul kinders moet tref. “Ons eis dat skole aan alle ongeplaasde leerders toegeken moet word voordat die skole in Januarie 2023 open. Dit sal beteken dat alle personeellede wat verantwoordelik is vir toelating ekstra ure in Desember moet werk om die plasingsproses af te handel.” Volgens Chiloane werk amptenare reeds onverpoosd daaraan om te verseker dat die oorblywende leerders so gou moontlik geplaas word. Alle leerders wat nie ŉ bewys van adres saam met hul aansoek verskaf het nie, sal van vandag (Donderdag) plasing by skole met beskikbare ruimte aangebied word. Altesame 268 192 leerders, van wie 135 465 volgende jaar gr. 1 en 132 727 volgende jaar gr. 8, is tans suksesvol geplaas. Leerders wat nog nie aansoek gedoen het nie, sal tussen 20 Desember en 20 Januarie die geleentheid gegun word om hul laataansoeke op die aanlyn stelsel in te dien. Die departement het voorts daarop gewys dat leerders wat aansoeke in die laat aansoekperiode indien, by skole met beskikbare spasies geplaas sal word. Skole wat reeds hul volle kapasiteit bereik het, sal nie beskikbaar wees vir ouers wat in die laat aansoekperiode aansoek doen nie. Laat aansoekers sal ook toegelaat word om slegs een aansoek in te dien, wat tot onmiddellike plasing sal lei. “Ons wil ouers daarvan verseker dat ons vasbeslote is om elke gr. 1.- en gr. 8-leerder te plaas teen die tyd wanneer die 2023 akademiese jaar begin. Elkeen van hierdie leerders sal by ŉ lessenaar met leermateriaal in ŉ klas met ŉ opvoeder sit,” sê Chiloane.